CELEX: 32020R0697
Language: fi
Date: 2020-05-25 00:00:00
Title: Euroopan parlamentin ja neuvoston asetus (EU) 2020/697, annettu 25 päivänä toukokuuta 2020, asetuksen (EU) 2017/352 muuttamisesta, jotta sataman hallintoelin tai toimivaltainen viranomainen voi tarjota joustovaraa satamainfrastruktuurimaksujen perinnässä covid-19:n leviämisen yhteydessä

27.5.2020   
               
               
                  FI
               
               
                  Euroopan unionin virallinen lehti
               
               
                  L 165/7
               
            
         EUROOPAN PARLAMENTIN JA NEUVOSTON ASETUS (EU) 2020/697,
         annettu 25 päivänä toukokuuta 2020,
         asetuksen (EU) 2017/352 muuttamisesta, jotta sataman hallintoelin tai toimivaltainen viranomainen voi tarjota joustovaraa satamainfrastruktuurimaksujen perinnässä covid-19:n leviämisen yhteydessä
         (ETA:n kannalta merkityksellinen teksti)
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ovat kuulleet Euroopan talous- ja sosiaalikomiteaa,
         ovat kuulleet alueiden komiteaa,
         noudattavat tavallista lainsäätämisjärjestystä (1),
         sekä katsovat seuraavaa:
         
                     (1)
                  
                  
                     Covid-19:n leviämisellä on vakava kielteinen vaikutus meriliikennealaan. Tämän seurauksena meriliikennepalveluihin ja satamainfrastruktuurin käyttöön on kohdistunut laaja-alaisia vakavia seurauksia maaliskuun 2020 alusta, ja ne jatkuvat todennäköisesti koko vuoden 2020 ajan. Satamainfrastruktuurimaksuista luopuminen, niiden perimisen keskeyttäminen, niiden alentaminen tai niiden maksuajan pidentäminen voisi edistää alusliikenteen harjoittajien taloudellisen toiminnan kestävyyttä näissä poikkeuksellisissa olosuhteissa.
                  
               
                     (2)
                  
                  
                     Euroopan parlamentin ja neuvoston asetuksen (EU) 2017/352 (2) mukaan jäsenvaltioiden on varmistettava, että satamainfrastruktuurimaksut peritään. Asetuksessa (EU) 2017/352 ei säädetä mahdollisuudesta poiketa maksujen perintävelvollisuudesta.
                  
               
                     3)
                  
                  
                     Covid-19-epidemian seurausten vakavuuden vuoksi on aiheellista sallia, että sataman hallinnointielimet tai toimivaltaiset viranomaiset luopuvat satamainfrastruktuurimaksuista, keskeyttävät niiden perimisen, alentavat niitä tai pidentävät niiden maksuaikaa 1 päivän maaliskuuta 2020 ja 31 päivän lokakuuta 2020 väliseltä ajalta perittävien maksujen osalta. Tällä asetuksella ei kuitenkaan pitäisi puuttua jäsenvaltioiden satamaorganisaatioon. Näin ollen jäsenvaltioiden olisi edelleen voitava säilyttää valtuudet säännellä tällaista sataman hallinnointielimen tai toimivaltaisen viranomaisen päätöksentekoa. Satamainfrastruktuurimaksuista luopuminen, niiden perimisen keskeyttäminen, niiden alentaminen tai niiden maksuajan pidentäminen olisi myönnettävä avoimella, objektiivisella ja syrjimättömällä tavalla.
                  
               
                     (4)
                  
                  
                     Asian kiireellisyyden vuoksi on myös aiheellista sallia, että sataman hallinnointielin tai toimivaltainen viranomainen poikkeaa asetuksessa (EU) 2017/352 säädetystä velvoitteesta ilmoittaa satamainfrastruktuurin käyttäjille mahdollisista satamainfrastruktuurimaksujen luonteen tai tason muutoksista vähintään kahta kuukautta ennen näiden muutosten voimaantulopäivää.
                  
               
                     (5)
                  
                  
                     Jäsenvaltiot eivät voi riittävällä tavalla saavuttaa tämän asetuksen tavoitetta eli muuttaa asetusta (EU) 2017/352 covid-19:n leviämisen aiheuttamaan kiireelliseen tilanteeseen vastaamiseksi, vaan se voidaan toiminnan laajuuden tai vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi.
                  
               
                     (6)
                  
                  
                     Asian kiireellisyyden, joka johtuu covid-19:n leviämisen aiheuttamista poikkeuksellisista olosuhteista, joiden johdosta ehdotetut toimenpiteet ovat perusteltuja, vuoksi ja erityisesti jotta tarvittavat toimenpiteet voidaan hyväksyä nopeasti alusliikenteen harjoittajien taloudelliseen kestävyyteen myötävaikuttamiseksi, olisi poikettava Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyssä, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta.
                  
               
                     (7)
                  
                  
                     Covid-19:n ennalta arvaamattoman ja äkillisen leviämisen sekä asiaa koskevien toimenpiteiden hyväksymisen edellyttämien lainsäädäntömenettelyjen vuoksi tällaisia toimenpiteitä ei voitu hyväksyä ajoissa. Tästä syystä tämän asetuksen säännöksiä olisi sovellettava myös sen voimaantuloa edeltävältä ajalta perittäviin satamainfrastruktuurimaksuihin. Kun otetaan huomioon näiden säännösten luonne, tällainen lähestymistapa ei johda asianomaisten henkilöiden perusteltujen odotusten loukkaamiseen.
                  
               
                     (8)
                  
                  
                     Asetus (EU) 2017/352 olisi näin ollen muutettava tämän mukaisesti.
                  
               
                     (9)
                  
                  
                     Tämän asetuksen olisi tultava voimaan kiireellisesti sitä päivää seuraavana päivänä, jona se julkaistaan Euroopan unionin virallisessa lehdessä,
                  
               OVAT HYVÄKSYNEET TÄMÄN ASETUKSEN:
         
            1 artikla
            Lisätään asetuksen (EU) 2017/352 21 artiklaan kohta seuraavasti:
            
               
                  ”3.   Sen estämättä, mitä 13 artiklan 1, 3 ja 4 kohdassa säädetään, sataman hallinnointielin tai toimivaltainen viranomainen voi päättää olla perimättä satamainfrastruktuurimaksua tai keskeyttää sen perimisen tai alentaa sitä tai pidentää sen maksuaikaa 1 päivän maaliskuuta 2020 ja 31 päivän lokakuuta 2020 väliseltä ajalta perittävien maksujen osalta. Jäsenvaltiot voivat päättää että tällaisissa päätöksissä on noudatettava kansallisessa lainsäädännössä tätä tarkoitusta varten asetettuja vaatimuksia. Satamainfrastruktuurimaksusta luopuminen, sen perimisen keskeyttäminen, sen alentaminen tai sen maksuajan pidentäminen on myönnettävä avoimella, objektiivisella ja syrjimättömällä tavalla.
                  Sataman hallinnointielimen tai toimivaltaisen viranomaisen on varmistettava, että sataman käyttäjille ja niiden edustajille tai yhdistyksille ilmoitetaan asiasta. Edellä 13 artiklan 5 kohdassa tarkoitettua kahden kuukauden määräaikaa ei sovelleta.”
               
            
         
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 25 päivänä toukokuuta 2020.
            
               
                  Euroopan parlamentin puolesta
               
               
                  Puhemies
               
               D. M. SASSOLI
            
            
               
                  Neuvoston puolesta
               
               
                  Puheenjohtaja
               
               A. METELKO-ZGOMBIĆ
            
         
         
            (1)  Euroopan parlamentin kanta, vahvistettu 15. toukokuuta 2020 (ei vielä julkaistu virallisessa lehdessä), ja neuvoston päätös, tehty 20. toukokuuta 2020.
         
            (2)  Euroopan parlamentin ja neuvoston asetus (EU) 2017/352, annettu 15 päivänä helmikuuta 2017, satamapalvelujen tarjoamisen puitteista ja satamien rahoituksen läpinäkyvyyttä koskevista yhteisistä säännöistä (EUVL L 57, 3.3.2017, s. 1).